Bejaarde egpaar van Kaapstad dood gevind | Maroela Media
'n Bejaarde egpaar van Ottery in Kaapstad is Sondag omstreeks 17:00 dood in hul huis in Sandownweg gevind.
Die oorledenes was albei 82 jaar oud. Hul name is nog nie bekendgemaak nie.
'n Inwoner het op Facebook gesê die moorde is tydens 'n huisroof gepleeg. Volgens die Facebook-inskrywing moes die voorval tussen 18:00 Saterdag en 18:00 Sondag plaasgevind het.
"Daar is twee mans in die gebied gesien wat netjies aangetrek is, twee keer gister (Saterdag) en vanoggend (Sondagoggend) in die vroeë oggendure," lui die inskrywing.
Kapt. Frederick van Wyk, woordvoerder van die polisie, wou egter nie oor die omstandighede van die moorde bespiegel nie en het gesê 'n nadoodse ondersoek sal gedoen word om die oorsaak van die egpaar se dood vas te stel.
Enigiemand met meer inligting oor die voorval word versoek om die Lansdowne-polisiekantoor of Stop Misdaad by 0860 010 111 te bel.
MEYER · 3 maande gelede
Dis so hartseer dat die ou mense so aangeval word. Hulle is weerloos en kan nie vir hulle self opstaan of help nie. Ai slegte nuus.
Nuwejaar, dieselfde anc regime, steeds meer as 50 moorde per dag en ons tel voort.
Ou mense hoef nie noodwendig teikens te wees nie, met die nodige beveiliging, voorsorg, opleiding en bewapening kan en mag hulle hulself verdedig.
So tragies. En die oom wat sy lewe asook sy vrou en kleinkind se lewe beskerm het teen inbreker word nou aangekla van moord.
Dan wonder mense nog hoekom sommige van ons se huise soos tronke lyk en hoekom ons daarvan hou om altyd ń vuurwapen byderhand te hê. Dit is nodig om te alle tye paraat te wees want niemand weet wanneer hy dalk die volgende teiken gaan wees nie.